หุ้นยุโรปปิดลบ นักลงทุนไม่มั่นใจมาตรการธนาคารกลางยุโรป
ตลาดหุ้นยุโรปปิดลบเมื่อคืนนี้ (26 ต.ค.) เนื่องจากไม่มั่นใจว่าธนาคารกลางยุโรป (ECB) จะใช้มาตรการกระตุ้นเศรษฐกิจเพิ่มเติมหรือไม่ นอกจากนี้ นักลงทุนยังมีท่าทีระมัดระวังการซื้อขายก่อนที่การประชุมของธนาคารกลางสหรัฐ (FED) จะมีขึ้นในระหว่างวันที่ 27-28 ต.ค.นี้ 
27 ต.ค. 2558

สำนักข่าวอินโฟเควสท์รายงานว่า ดัชนี Stoxx Europe 600 ปรับลง 0.4% ปิด (26 ต.ค.) ที่ 375.89 จุด, ดัชนี CAC-40 ตลาดหุ้นฝรั่งเศสปิดที่ 4,897.13 จุด ลดลง 26.51 จุด หรือ -0.54%, ดัชนี DAX ตลาดหุ้นเยอรมันปิดที่ 10,801.34 จุด เพิ่มขึ้น 6.80 จุด หรือ +0.06% และดัชนี FTSE 100 ตลาดหุ้นลอนดอนปิดที่ 6,417.02 จุด ลดลง 27.06 จุด หรือ -0.42%
ตลาดหุ้นยุโรปอ่อนแรงลงเนื่องจากนักลงทุนไม่มั่นใจว่า ECB จะใช้มาตรการกระตุ้นเศรษฐกิจเพิ่มเติมหรือไม่ แม้ว่านายมาริโอ ดรากี ประธาน ECB ประกาศเมื่อสัปดาห์ที่ผ่านมาว่า ECB จะทำการทบทวนในเดือนธ.ค.เพื่อพิจารณาว่าจะมีการดำเนินการเพิ่มเติมหรือไม่เพื่อกระตุ้นเงินเฟ้อที่ยังคงอยู่ในระดับต่ำในขณะนี้ นอกจากนี้ นักลงทุนยังระมัดระวังการซื้อขายก่อนที่จะทราบผลการประชุมของธนาคารคกลางสหรัฐ (FED) ซึ่งจะมีขึ้นในวันที่ 27-28 ต.ค.นี้ โดยนักลงทุนต้องการหาสัญญาณว่า เฟดจะส่งสัญญาณเรื่องการปรับขึ้นอัตราดอกเบี้ยหรือไม่
หุ้นเปอร์โยต์ ซีตรอง ร่วงลง 3.6% หลังจากบริษัทเปิดเผยยอดขายไตรมาส 3 ที่น้อยกว่าการคาดการณ์ ขณะที่ WPP ร่วงลง 2.2% หลังจากบริษัทเปิดเผยยอดขายที่อ่อนแรงลงในตลาดอังกฤษ} หุ้นดอยช์แบงก์ ร่วงลง 1.4% หลังจากไฟแนนเชียล ไทมส์รายงานว่า เจ้าหน้าที่สหรัฐกำลังตรวจสอบกรณีการฟอกเงินของธุรกิจในรัสเซียของดอยช์แบงก์
สำหรับข้อมูลเศรษฐกิจของประเทศยุโรปที่มีการเปิดเผยล่าสุดนั้น ทางการฝรั่งเศสเปิดเผยเมื่อวานนี้ว่า จำนวนคนว่างงานลดลง 23,800 รายในเดือนก.ย. หรือ 0.7% เมื่อเทียบจากเดือนส.ค. สู่ระดับ 3,547,800 ราย ทั้งนี้ การลดลงของจำนวนคนว่างงานช่วยสนับสนุนคำกล่าวของรัฐบาลฝรั่งเศสที่ว่าเศรษฐกิจกำลังฟื้นตัวขึ้น และช่วยสนับสนุนประธานาธิบดีฟรองซัวร์ ออลลองด์ที่เคยระบุว่า เขาจะไม่ลงสมัครชิงตำแหน่งประธานาธิบดีอีกสมัยในปี 2017 หากอัตราว่างงานไม่ลดลง